runetrust/blame-folketinget-dk huggingface dataset:
Pelle Dragsted (EL), 2023-04-12:
Tak for det.
Det her er Alaa Qaddoum på 5 år, og hun er et af de 75 børn, som blev dræbt under den her Gazaoffensiv, med en vis sandsynlighed altså fra fly med danske våbendele.
Det er selvfølgelig voldsomt at tage et billede med af et af ofrene, af de her børn, men det er jo for at gøre det konkret og manifest, hvad det her handler om, altså at det handler om civile, børn, som bliver dræbt i det, der formentlig er krigsforbrydelser, med en sandsynlighed for, at det er med danske våbendele.
Det er jo meget trist og meget alvorligt.
Det fremgår også af den her Informationsartikel, at det ikke er helt sikkert, om det er danske våbendele.
Så mit spørgsmål vil være: Hvis det viser sig, at det er fra fly med danske våbendele i det her tilfælde eller i fremtiden, vil det så betyde, at Danmark stopper sin praksis med at eksportere til Israel via USA eller andre lande?
Lars Løkke Rasmussen (M), 2023-04-12:
Men det talte ord kan jo også være illustrativt, og jeg så også godt illustrationen, og det er helt rigtigt, at det er meget konkret og manifest, men det er jo også at trække en kausalitet, som ikke nødvendigvis er der.
Det er det.
Jeg kan stå på mål for den våbeneksportkontrolordning, vi har, og i forhold til det konkrete står jeg altså på mål for nogle tidligere beslutninger, der hviler på et kursskifte i 2016.
Og det er klart, at der i forhold til udøvelsen af en våbenkontrol fremadrettet vil gælde det samme, som gælder i forhold til alle mulige andre erfaringer, man gør sig i livet, altså at man jo der også må tage farve af de erfaringer, man drager.
Men vores våbenkontrol foregår med afsæt i de otte kriterier, som er gældende i EU, og som vi har en restriktiv tilgang til.
Pelle Dragsted (EL), 2023-04-12:
For hvis det er tilfældet, at der er en klar risiko for – sådan formuleres det – at det her vil blive brugt til at foretage alvorlige overgreb, så har vi en pligt til ikke at gennemføre den her eksport.
Derfor vil jeg gerne gentage mit spørgsmål, for jeg synes ikke, jeg fik et klart svar: Hvis der kommer beviser for, at danske våbendele har været brugt i fly, der har bombet børn som Alaa Qaddoum i Gaza, eller de på anden vis er blevet brugt til krigsforbrydelser, vil det så betyde, at Danmark stopper sin indirekte eller direkte våbeneksport til Israel?
Trine Pertou Mach (EL), 2023-04-12:
Hr. udenrigsminister, vi ved med sikkerhed, at dansk militærudstyr har været til stede på fly, der har deltaget i bombetogter – bombetogter, som har dræbt 75 børn i Gaza – og spørgsmålet er i sin essens: Vil udenrigsministeren ikke handle på den viden?
Er ministeren villig til at løbe en risiko for, at Danmark med sin eksport bidrager til, at børn og civile bliver slået ihjel i et besat land?
Er det ambitionen for Danmark, at vi skal være en kræmmernation, som ser stort på faren for krigsforbrydelser og menneskerettighedskrænkelser, for at vi kan fortsætte en eksport fra den danske våbenindustri?
Morten Bødskov (S), 2023-04-12:
Man kan selvfølgelig bruge en hel masse kampretorik på det her, og det er jo helt forståeligt, at det skal de her onsdagsspørgsmål selvfølgelig også nogle gange udvikle sig til.
Det er jeg lidt ked af i den her sammenhæng, ikke mindst fordi det jo simpelt hen ikke passer, at der ikke sker noget.
Den undersøgelse, der er lavet, er lavet med det formål at se, om der var noget i Danmark, der afveg fra, hvad der var set i andre lande.
Det er ikke tilfældet.
Hvad har vi så gjort?
Ja, vi har brugt 2,4 mia. kr. på at hjælpe de familier, som er hårdest ramt.
Det er desværre en aftale, som Enhedslisten ikke var med i – det er jeg ked af, for tidligere aftaler, vi har lavet, har Enhedslisten været med i.
Jeg forstår ikke, at man ikke trods alt har valgt bare at være med i det, hvor man eksempelvis hjælper pensionister, der får ældrecheck, og dem, som har de højeste medicinudgifter.
Nick Zimmermann (DF), 2023-04-12:
Mener ministeren, at danske skatteydere skal gøre imamstuderende mordere på den lukkede retspsykiatriske afdeling til millionærer, som så vidt ses er tilfældet med Saad Gmar, som altså har fået lov til at beholde sin førtidspension under sin anbringelsesdom?
Ane Halsboe-Jørgensen (S), 2023-04-12:
Tak for spørgsmålet.
Jeg kan jo som minister ikke stå her og forholde mig til enkeltsager, men jeg kan meget klart på det mere principielle plan sige, at nej, jeg mener absolut ikke, at det er det, der er meningen.
Jeg blev også noget overrasket over, hvad det er, der ligger inde bag det her spørgsmål.
Reglerne er sådan, at hvis man er varetægtsfængslet eller afsoner i et almindeligt fængsel, stopper udbetalingen af førtidspensionen, indtil du er ude af fængslet igen.
Det er ikke gældende i retspsykiatrien, og derfor har vi den her situation.
Det kan jeg godt forstå virker uretfærdigt og også urimeligt, og det kan jeg også godt mærke det gør på mig selv.
Når man kommer i fængsel, er det helt rimeligt, at de her ting ophører, og derfor synes jeg også, vi skal have set på, om det samme ikke skal gøre sig gældende, selv om man afsoner inden for retspsykiatrien.
Det arbejde har jeg sat gang i efter at være blevet bekendt med den her sag, og det kommer jeg til at følge tæt.
Nick Zimmermann (DF), 2023-04-12:
Men altså, prøv lige at høre her.
På 20 år har den her dobbeltmorder kostet den danske statskasse 25 mio. kr., og så står ministeren her og siger, at man måske vil se på det.
Hvad kan danskerne bruge det til?
Skal han så være her 20 år mere, hvor vi skal bruge yderligere 25 mio. kr. på, at han kan have det godt?
Det synes jeg simpelt hen er fuldstændig hen i vejret.
Vi taler altså også om en mand, som har boet her i 20 år, men alligevel i retten skulle have en arabisk tolk på.
Det skal danskerne også betale for.
Regeringen er simpelt hen nødt til at få styr på den her sag og hurtigst muligt få den her mand ud af landet.
Og mens vi venter på, at han ryger ud af landet, skal han naturligvis have fjernet sin førtidspension.
Det er klart!
Ane Halsboe-Jørgensen (S), 2023-04-12:
Jeg deler til fulde frustrationen, og jeg vil også meget klart tilkendegive, at nej, det er ikke et spørgsmål om, om vi måske skal have set på det.
Jeg har sat gang i at få set på det, for jeg vil se en løsning foran mig på, hvordan vi kan gøre det her anderledes i fremtiden.
Hvor lang tid det tager, og hvad det falder ud til, vil jeg ikke foregribe, for der er masser af jura i det, men jeg kan i hvert fald gøre meget klart, at den politiske intention er, at det her bliver anderledes i fremtiden.
Nick Zimmermann (DF), 2023-04-12:
Så kan det være, at ministeren, mens vi danske skatteydere pænt skal vente på at få et godt svar, kan fortælle, om der er andre udenlandske kriminelle mordere, som vi også har gjort til millionærer, mens vi venter på, at regeringen finder ud af, hvad regeringen vil gøre lige i den her sag.
Ane Halsboe-Jørgensen (S), 2023-04-12:
Det helt konkrete, om der er andre mordere, vi har gjort til millionærer, kan jeg ikke svare på. Men jeg kan oplyse, at der i 2021 var 513 personer, som enten var varetægtsfængslet eller var indlagt i retspsykiatrien som en del af en behandlings- og anbringelsesdom, og ud af dem modtog 158 førtidspension.
Jeg kan samtidig oplyse, at den gennemsnitlige varighed af de her indlæggelser var 9 måneder.
Det er fakta, og det er jo så noget af det, vi prøver at kulegrave i forhold til at kunne gøre det anderledes i fremtiden.
Nick Zimmermann (DF), 2023-04-12:
Men hør lige her: På 20 år i Danmark har den her dobbeltmorder kostet de danske skatteydere 25 mio. kr.
Han sidder og får en førtidspension, til trods for at han har slået to danskere ihjel.
Det er da fuldstændig sindssygt, at regeringen nøler sådan i den her sag.
Kom da i gang!
Vi må da se noget handling.
Ane Halsboe-Jørgensen (S), 2023-04-12:
Som jeg er orienteret – og nu skal jeg jo ikke her stå og sagsbehandle enkeltsager – er det også et spørgsmål om, at der lå en udvisningsdom, der ikke kan eksekveres.
Mikkel Bjørn (DF), 2023-04-12:
Jamen det er da positivt at høre, at det er regeringens prioritet.
Jeg mangler så bare at høre fra ministeren, hvad det så er, regeringen har tænkt sig at gøre for at sikre, at DR overholder den alsidighedsforpligtelse, vi taler om her.
Så nævner ministeren det her med, at DR er forpligtet til at høre begge sider.
Altså, jævnfør det foregående spørgsmål var der jo netop tale om en repræsentant for DR, der sagde, at det faktisk ikke er nødvendigt at høre begge sider, fordi der er nogle spørgsmål, der er hævet over – hvad skal man sige – det, at man skal lytte til andre menneskers synspunkter.
Der er nogle sandheder, der er så store – sandheden om, hvad der er rigtigt og forkert; eksempelvis i feminisme- og ligestillingsdagsordenen, og det kunne også være klimadagsordenen – at det behøver vi faktisk ikke som skatteyderfinansieret medie at forholde os til.
Vi kan bare nøjes med at række mikrofonen frem til den ene repræsentant og ikke den anden.
Det er det, jeg beder ministeren kommentere på her.
Marlene Harpsøe (DD), 2023-04-12:
Mange tak.
Hvad er ministerens holdning til, at erhvervsskolen U/NORD lukker hhx, htx og eud business i Helsingør, hvilket går imod regeringens ambitioner om at styrke erhvervsskolerne, og hvad agter ministeren i den forbindelse at foretage sig for at sikre de unge gode muligheder for at tage en ungdomsuddannelse i Helsingør og i resten af Danmark?
Pelle Dragsted (EL), 2023-04-12:
Det anerkender jeg fuldstændig.
Det synes jeg er godt.
Det ændrer bare ikke på det, som det her spørgsmål handler om, nemlig at der sidder nogen derude stadig væk i fødevare- og dagligvarebranchen og skummer fløden.
Jeg kunne høre, at ministeren henviste til den undersøgelse, som Konkurrence- og Forbrugerstyrelsen har lavet.
Så vil jeg bare citere, hvad en ekspert på området, Henning Otte Hansen, skrev som kommentar til den rapport: »Ud fra de offentlige tal, de har brugt, kan man ikke sige ret meget.
Og videre: Det er unaturligt høje priser, tror jeg, der et eller andet sted i værdikæden.
Vi har nu haft 8-9 måneder med prisfald på de globale råvaremarkeder, men vi har ikke oplevet nogen prisfald længere fremme i værdikæden.
Det er lige præcis det samme, man oplever i andre europæiske lande, og der handler man på det.
Man sidder ikke og venter, mens en branche skummer fløden på at have hånden dybt nede i lommerne på borgerne.
Morten Bødskov (S), 2023-04-12:
Det ved spørgeren udmærket godt – hvis spørgeren interesserer sig for de analyser, som rent faktisk er fremlagt – ikke er tilfældet.
For vi kan se, at den prisstigning, der har været som følge af inflationen og stigende energipriser i Danmark, ikke afviger fra, hvad der har været i andre europæiske lande.
Det her handler om, hvordan vi hjælper.
Vi hjælper ved at hjælpe pensionister målrettet, vi hjælper dem, der har de største medicinudgifter og andre med de 2,4 mia. kr., som vi har sat af til hjælp her i 2023 med det ene formål at hjælpe dem, som har de største problemer som følge af den stigende inflation, som vi er enige i er et problem.
Hr. Pelle Dragsted har en anden måde, som han ønsker at hjælpe på – og det er helt fair – men jeg synes, at der mangler en anerkendelse af, at man eksempelvis giver folkepensionister, der modtager ældrecheck nu her i 2023, 5.000 skattefri kroner.
Jakob Engel-Schmidt (M), 2023-04-12:
Jeg havde jo den store fornøjelse at være til stede i studiet hos Clement Kjersgaard, lige akkurat da P3's nye chef kom med de her udtalelser.
Og der er jo frihed til at fortolke udtalelserne, som man ønsker.
Men den opfattelse, jeg gik fra radiostudiet med, var, at budskabet sådan set mere drejede sig om, at hvis man har en radioudsendelse, hvor nogle påstår, at vand er vådt, og andre siger, det ikke er, så er det en objektiv sandhed, at vand er vådt.
Altså, det synes jeg ikke der er grund til at sætte spørgsmålstegn ved.
Jeg synes også, det er i orden, at et public service-medie gør opmærksom på, at naturfænomener, som at jorden ikke er flad, jorden er rund, naturligvis ikke er til debat.
I det øjeblik – og der vil jeg så give spørgeren ret – der måtte være tale om politisering på et niveau, hvor sandheden ikke er objektiv, hvor der kan debatteres, hvor der er forskellige politiske synspunkter, der er til stede her i Folketingssalen, så vil man selvfølgelig som public service-medie have et problem, hvis ikke man dækker begge sider af en objektiv sandhed eller et objektivt argument.
Og har spørgeren observeret en række af sådan nogle situationer?
Mikkel Bjørn (DF), 2023-04-12:
Jamen der er jo ikke tale om en person her, der mener, at vand er vådt.
Det kan vi hurtigt blive enige om.
Vi har at gøre med en person, der helt konkret har nogle meget vidtrækkende holdninger på ligestillingsområdet, på klimaområdet, og som mener, at de synspunkter er udtryk for en eller anden form for objektiv sandhed, som vi ikke behøver at sætte spørgsmålstegn ved.
Altså, vi har lige haft en kvindernes internationale kampdag, hvor utrolig mange organisationer var ude at sige, at der er 15 pct.s lønforskel mellem mænd og kvinder, og at hele den lønforskel skyldes diskrimination.
Det er en af de sandheder, eksempelvis, som man kunne tænke sig at den her person, den her repræsentant for DR, mener er objektiv.
Mener ministeren også det, eller mener han, at det faktisk er noget, der bør kunne diskuteres på et sagligt grundlag?
Jakob Engel-Schmidt (M), 2023-04-12:
Jeg skal forsøge at fatte mig i korthed.
Jeg mener, at enhver politisk diskussion i forhold til repræsentation, i forhold til klima, i forhold til mange andre ting fortjener at blive dækket fra begge vinkler.
Det, jeg forsøgte at sige før – og nu skal jeg gøre det kort – var, at hvis Dansk Folkepartis medlemmer af Folketinget eller spørgeren har eksempler på, at DR's dækning strider mod de principper, der ligger bag public service-forpligtigelsen og -kontrakten, er min dør i Kulturministeriet altid åben, og det vil jeg selvfølgelig diskutere med al den alvor, en sådan sag måtte påkalde sig.
Jamen jeg kan da i hvert fald give udtryk for, at i forhold til den sag, der har været beskrevet i medierne i påskeugen, hvor DR rækker ud til Danmarksdemokraterne og ønsker, at man stiller med en anden end ordføreren, i det her tilfælde hr. Dennis Flydtkjær, bliver den jo bragt til torvs.
Den kommer frem i medierne, den bliver dokumenteret, og DR's ledelse er også ude at beklage og præcisere, at de ikke var dygtige nok i deres journalistiske arbejde.
Jeg håber jo, det måtte være sådan, at alle medier – ligegyldigt hvilken politisk orientering, redaktionelle orientering eller public service-mæssige orientering, de har – har den etik i deres arbejde, at begår man fejl, dækningsmæssigt, ledelsesmæssigt, redaktionelt, så står man også på mål for de fejl og undskylder og retter og bliver klogere af dem.
Men min invitation til spørgeren står ved magt.
Det gælder ikke kun den her uge, det gælder også fremover og i den her folketingssamling.
Mikkel Bjørn (DF), 2023-04-12:
For det er jo, hvad skal man sige, skjulte fravalg og skjulte tilvalg, der sker i den proces.
Og derfor er det jo enormt vigtigt, at ministeren – når vi har en person, der her går ud og udtaler sig meget definitivt om, hvad hun mener DR's rolle er – faktisk giver udtryk for, hvad han selv mener på det her område.
Pelle Dragsted (EL), 2023-04-12:
Vil regeringen tage initiativer, der kan få de høje dagligvarepriser til at falde, så ingen spinder guld på at holde priserne høje, selv om produktionsomkostningerne er faldet, f.eks. ved at indkalde dagligvarebranchen til krisemøde, sådan som andre europæiske regeringer har gjort?
Morten Bødskov (S), 2023-04-12:
Tak for spørgsmålet.
Der er ingen som helst tvivl om, at en af de mest centrale udfordringer, både for vores økonomi, men ikke mindst for os som familier, er, at inflationen er steget, og at den er steget meget voldsomt.
Det påvirker alle lande, og det påvirker virksomheder, og det påvirker familier.
Heldigvis viser de seneste tal, at inflationen også er på vej ned, og som man kan se af aviserne i dag, varsler eksempelvis Salling og Coop, at fødevarepriserne også vil opleve et prisfald her de kommende måneder.
Hvad har regeringen gjort?
Vi har sat en hel række initiativer i søen.
Vi har under min forgænger etableret Forum for Forbrugerpriser, og der har vi aftalt med forummet, at vi mødes i efteråret, efter at Konkurrence- og Forbrugerstyrelsen har set på sådan de mere strukturelle udfordringer i prisdannelsen inden for fødevarebranchen, eksempelvis.
Men derudover har regeringen også målrettet hjulpet eksempelvis ældre ved at give ældre, der modtager ældrecheck her i 2023, et skattefrit tillæg på 5.000 kr., således at hverdagen bliver nemmere at få til at hænge sammen.
Det er én gruppe.
En anden gruppe er de, som har de højeste medicinudgifter.
Der har vi lavet en aftale med et bredt flertal her i Folketinget, som betyder, at dem med de højeste medicinudgifter kan se frem til, at de reduceres med ca. 1.360 kr., også i 2023.
Det er jeg ked af.
Regeringen arbejder videre, eksempelvis med det arbejde, som Konkurrence- og Forbrugerstyrelsen præsenterer for Forum for Forbrugerpriser, hvor vi som sagt skal se på de større og mere strukturelle udfordringer i fødevarepriserne.
Pelle Dragsted (EL), 2023-04-12:
Tak for det.
Det er udmærket, at man hjælper nogle grupper målrettet.
Der er også rigtig mange, man ikke hjælper, førtidspensionister og mange andre modtagere af overførselsindkomster, lavtlønnede, deltidsarbejdende.
Der er mange grupper, og hele befolkningen bliver ramt af de her stigende priser.
Og det, som det her spørgsmål handler om, er jo ikke, om jeg så må sige, håndører fra staten.
Det handler om, om der sidder nogen ude i dagligvarebranchen og skummer fløden på de høje priser.
For det, vi har set, er jo, at råvarepriserne er faldet, energipriserne er faldet markant.
Det var jo argumenterne for, at supermarkederne og fødevareproducenterne satte priserne op, da inflationen ramte, altså at deres omkostninger steg.
Det accepterede vi som forbrugere, og man gik ind med hjælpepakker og andet.
Men det, vi ser nu, er jo, at forklaringen på, at priserne er høje, er væk.
Alligevel ser vi ikke et fald i fødevarepriserne ude i supermarkederne, så når almindelige mennesker, hårdtarbejdende danskere, skal ned og købe deres dagligvarer, så betaler de stadig samme høje priser.
I en lang række andre lande i Europa har man grebet håndfast ind i forhold til det her.
Man sidder ikke på hænderne, sådan som den danske regering gør.
I Frankrig har man indkaldt branchen til et krisemøde; man har indgået en frivillig aftale, der ifølge finansministeren dernede vil koste branchen millioner af euro, som altså vil blive overført, om jeg så må sige, til borgernes lommer, fordi man er tvunget til at sænke priserne.
I Sverige har en borgerlig finansminister netop indkaldt supermarkedsgiganterne til et krisemøde og kræver, at priserne bliver sat ned.
I Norge har man igangsat undersøgelser.
Men herhjemme lader man hårdtarbejdende danskere blive ved med at betale unaturligt høje priser, for at nogle et sted kan skumme fløden.
Hvorfor handler regeringen ikke aktivt ligesom andre europæiske lande?
Morten Bødskov (S), 2023-04-12:
Jeg har fuld forståelse for Enhedslistens forsøg på kampretorik i den her sag, og det er helt fair.
Jeg tror ikke, at de folkepensionister, som får 5.000 skattefri kroner nu her i 2023, betragter det som håndører fra staten; ej heller dem, som har de højeste medicinudgifter, og som får et væsentligt bidrag til at få bragt dem ned i 2023.
Det er jo penge, om man vil, i hånden til at klare sig bedre igennem supermarkedet, og det synes jeg at ordføreren trods alt bør anerkende.
Det er i hvert fald sådan, Enhedslisten tidligere har tænkt – det kan være, at man har ændret det.
Men det er jo penge i hånden.
Det andet, vi gør, er, at vi har bedt Konkurrence- og Forbrugerstyrelsen efter aftale med Forum for Forbrugerpriser om at kigge på de mere strukturelle betingelser i prisdannelsen, eksempelvis når det handler om fødevarer.
Så det passer simpelt hen ikke, hvad spørgeren står og siger her, altså at regeringen ikke gør noget.
Det, der er virkeligheden, er, at de 2,4 mia. kr., som et bredt flertal i Folketinget brugte på at hjælpe de familier, som har problemer som følge af inflationen, var Enhedslisten ikke med til; det er det, der er virkeligheden.
Pelle Dragsted (EL), 2023-04-12:
Jamen jeg har absolut intet imod, at man hjælper folkepensionister.
Jeg synes, man skulle hjælpe folkepensionister meget mere, end man gør, bl.a. ved at regulere deres ydelser lidt hurtigere, så ikke de sakker bagud.
Grunden til, at Enhedslisten ikke var med i den aftale, kender ministeren jo godt – det var, fordi man stjal en del af pengene op af lommen på de allerfattigste danskere.
Så lad os lade den ligge.
Det, som det her spørgsmål handler om, er ikke statslige overførsler til borgerne – det var egentlig bare det, jeg mente.
Det handler om: Sidder der nogle i fødevarebranchen, i dagligvarebranchen og skummer fløden, fordi de holder priserne unaturligt oppe?
Lea Wermelin (S), 2023-04-13:
Jeg vil sige, at en ting jo er, at der er et helt fair politisk ønske om allerede nu at sige, hvor man står i forhold til en finanslov, som gælder fra 2024, men det, kritikken er gået på, er, hvis jeg husker overskriften korrekt, at regeringen slagter Klimarådet, og det er jo lodret forkert.
Der er ikke fjernet en krone.
Og jeg er da helt ommærksom på den problemstilling med hensyn til skrænten.
Vi synes som sagt, at Klimarådet gør et rigtig godt stykke arbejde, men det er jo simpelt hen ikke dækkende for den måde, som vi forhandler finanslov på her i Danmark – det er faktisk helt forkert.
Lisbeth Bech-Nielsen (SF), 2023-04-13:
Kritikken går på, at når vi forhandler finanslov, har vi også nogle overslagsår, så vi kan vise organisationer eller dem, der skal modtage penge, hvad der kommer til at ske på sigt.
Derfor kan man, hvis man har en skrænt, jo godt et år forinden sige, at de ikke får flere penge, og så kan de agere efter det, eller sige, at man fylder den skrænt op, og så kan de agere efter det.
Man behøver jo ikke vente, til 3 uger – inklusive en juleferie – før folk får at vide, om de skal fyre halvdelen af deres personale.
Lea Wermelin (S), 2023-04-13:
Jeg vil faktisk kvittere for ærligheden, for det er jo lige præcis det, vi taler om her i dag.
Hvis man sidder derude uden for Folketingssalen, kan det godt være svært at finde ud af, hvordan de her processer foregår, men det er jo præcis, som SF's ordfører siger, nemlig at der bliver fyldt skrænter op der, hvor man har lavet flerårige bevillinger.
Og det er da klogt at gøre det, også i forhold til Klimarådet, hvor vi gjorde det med de 4-årige bevillinger.
Men det fungerer jo på den måde, at det også kan være 1-årige bevillinger; det har vi set før, og det har vi også set i forbindelse med andre organisationer, og jeg har også talt med Klimarådet om det.
Jeg synes bare ikke, at den kritik, der er blevet rejst af det her, afspejler den tradition, vi har i Folketinget, og som både gælder her og alle andre steder.
Lisbeth Bech-Nielsen (SF), 2023-04-13:
Hvis man mener – som jeg kan høre på Socialdemokratiets ordfører at hun gør – at Klimarådets arbejde er rigtig vigtigt, vil ordføreren så ikke medgive, at hvis man får at vide i december, hvorvidt man har en økonomi til at fortsætte sine projekter og til at kunne beholde sine medarbejdere, så kan man ikke vente med at afgøre sine medarbejderes skæbne?
Det, der vil ske, er jo højst sandsynligt, at nogle vil blive afskediget, og det er måske nogle, der sidder inde med en afgørende viden i forhold til netop at give gode råd til den til enhver tid siddende regering.
Lea Wermelin (S), 2023-04-13:
Jeg vil da gerne prøve at være så klar, som jeg overhovedet kan.
Det er derfor, vi har været med til at oprette det.
Det er også derfor, vi har givet det en ekstraforhøjet bevilling, bl.a. sammen med ordførerens parti, og vi synes, det er et utrolig godt input til den klimapolitik, vi fører i Danmark.
Hvordan forholder vi os så til de bevillinger, der er, generelt?
Det gælder Klimarådet; det gælder alt andet.
Så der er intet utraditionelt i den måde, vi gør det på her.
Kommer vi til at tage stilling til Klimarådets bevilling?
Ja, det gør vi, og vi synes, de gør et godt stykke arbejde.